
Text rozhodnutia
Súd: Krajský súd Trnava Spisová značka: 23Co/246/2011 Identifikačné číslo súdneho spisu: 2310222735 Dátum vydania rozhodnutia: 31. 01. 2012 Meno a priezvisko sudcu, VSÚ: JUDr. Božena Husárová ECLI: ECLI:SK:KSTT:2012:2310222735.1 ROZSUDOK V MENE SLOVENSKEJ REPUBLIKY Krajský súd v Trnave v senáte zloženom z predsedníčky JUDr. Boženy Husárovej a členov JUDr. Róberta Foltána a JUDr. Pavla Lacza v právnej veci navrhovateľa: Československá obchodná banka, a.s., Michalská 18, Bratislava, IČO: 36 854 140, zastúpený AK Cipciar & partners, s.r.o., Haburská 49/ F, Bratislava proti odporkyni: V. T., nar. X.X.XXXX, XXX XX A. X, t.č. na neznámom mieste, zastúpená opatrovníkom Mgr. P. O., zamestnancom Okresného súdu Piešťany, o zaplatenie 4.041,88 eur s prísl. o odvolaní navrhovateľa proti rozsudku Okresného súdu Galanta č.k. 23C 89/2011-53 zo dňa 16.6.2011 t a k t o r o z h o d o l : Odvolací súd rozsudok súdu prvého stupňa v napadnutej časti zamietajúcej nárok na úroky z omeškania p o t v r d z u j e . Odporkyni sa náhrada trov odvolacieho konania nepriznáva. o d ô v o d n e n i e : Súd uložil odporkyni povinnosť zaplatiť navrhovateľovi sumu 3.269,13 eur s 15,80 % úrokom zo sumy 2.116,30 eur od 15.10.2010 do zaplatenia, debetný 25 %-ný úrok zo sumy 124.090,- eur od 1.10.2010 do zaplatenia, 9 %-ný úrok z omeškania zo sumy 3.171,23 eur od 15.10.2010 do zaplatenia a povinnosť zaplatiť navrhovateľovi trovy konania vo výške 242,- eur ako náhradu súdneho poplatku a sumu 376,66 eur trovy právneho zastúpenia všetko do troch dní po právoplatnosti rozhodnutia, keď vo zvyšnej časti návrh zamietol. Rozhodol tak na základe vykonaného dokazovania k návrhu ktorým žalobca žiadal, aby súd zaviazal odporkyňu k povinnosti zaplatiť mu sumu 4.041,88 eur s úrokmi vo výške 15,80 % zo sumy 2.116,30 eur od 15.10.2010 do zaplatenia, 25 %-ný debetný úrok zo sumy 124,90 eur od 1.10.2010 do zaplatenia, 15 %-ný úrok z omeškania zo sumy 3.171,23 eur od 15.10.2010 do zaplatenia keď poukazoval na to, že jeho právny predchodca Československá obchodní banka a.s., pobočka zahraničnej banky v SR, po ktorom navrhovateľ prevzal na základe § 59 ods. 4,5 Obchod. zák. práva a povinnosti, uzatvoril s odporkyňou úverovú zmluvu č. 002386092R, na základe jej poskytol spotrebiteľský úver vo výške 70.000,- Sk s individuálne dohodnutou ročnou úrokovou sadzbou, ktorý sa zaviazala odporkyňa splácať v pravidelných mesačných splátkach tak, že si tieto bude inkasovať navrhovateľ z jej účtu v dohodnutej výške splátky. Odporkyňa ale v priebehu trvania povinnosti splácať úver nedisponovala stanoveným množstvom finančných prostriedkov na svojom bežnom účte, z ktorého mal navrhovateľ právo inkasovať splátky a keďže navrhovateľ nemal inú možnosť získavať a realizovať prevod splátok z úveru nastala situácia, že sa odporkyňa dostala do omeškania so splácaním úveru a navrhovateľ ku dňu 15.5.2008 oznámil zosplatnenie úveru. Dňa 7.3.2009 uzatvorila odporkyňa s navrhovateľom i zmluvu o bežnom účte, na základe ktorej sa navrhovateľ zaviazal zriadiť pre ňu a viesť bankový účet, z ktorého sa odporkyňa zaviazala čerpať peňažné prostriedky len do výšky voľných peňažných prostriedkov na účte s tým, že v prípade nepovoleného prečerpania peňažných prostriedkov uložených na účte bol navrhovateľ oprávnený úročiť vzniknutý zostatok debetnou úrokovou sadzbou vo výške 25 % ročne. Navrhovateľ poukazoval na to, že odporkyňa napriek výzvam dlžnú sumu nezaplatila, preto aktuálna výška dlhu predstavuje 4.041,88 eur z čoho nesplatená istina je vo výške 2.116,30 eur, úrok z úveru vyčíslený ku dňu 14.10.2010 je vo výške 975,26 eur, úrok z omeškania vyčíslený ku dňu 14.10.2010 vo výške 745,75 eur, debetný zostatok na bežnom účte bol ku dňu 30.9.2010 vo výške 124,90 eur a neuhradené poplatky vo výške 79,67 eur. Navrhovateľ poukazoval na to, že podľa čl. IV úverovej zmluvy sa s odporkyňou dohodol, že vyčerpaný ale nesplatený úver sa bude úročiť pevnou úrokovou sadzbou vo výške 15,8 % za obdobie odo dňa výpisu z bankovej knihy, preto si tento úrok z úveru zo sumy 2.116,30 eur i s príslušenstvom uplatnil. Zároveň sa v zmysle čl. II zmluvy bežnom účte dohodol s odporkyňou na tom, že debetný zostatok na bežnom účte bude úročený sadzbou vo výške 25 % ročne ,ku ktorému si uplatnil i úrok z omeškania v dohodnutej výške 15 % zo sumy 124,90 eur. Navrhovateľ poukazoval na dôvodnosť svojho návrhu s tým, že mu uplatnené nároky vyplývajú z ust. § 369 Obchod. zák. v spojení s § 768f Obchod. zák.. Na základe vykonaného dokazovania súd zistil, že skutkové zistenia súvisiace s poskytnutím spotrebiteľského úveru na základe zmluvy s úverovým veriteľom č. 002386092R zo dňa 7.3.2007 vo výške 70.000,- Sk je dôvodný. Bola uzatvorená zmluva o bežnom účte a balíku produktov a služieb ČSOB POHODA PLUS, ktorý sa odporkyňa zaviazala splácať v 60-tich mesačných splátkach vo výške 1.702,- Sk s tým, že prvá splátka bola splatná dňom 15.4.2007 a posledná 15.3.2012. Odporkyňa zároveň bola povinná mať dostatok finančných prostriedkov na svojom bežnom účte, z ktorého si navrhovateľ mal právo inkasovať anuitné splátky úveru. Keďže potrebným množstvom finančných prostriedkov na realizáciu splátok úveru formou inkasa odporkyňa na svojom účte nemala, došlo k zosplatneniu celého záväzku, ako umožňovala zmluva o spotrebiteľskom úvere a odporkyňa dlhovala z nezaplatenej istiny navrhovateľovi sumu 2.116,30 eur, titulom nezaplatených úrokov z úveru bola dlžná sumu 975,26 eur, preukázateľne tiež prečerpala peňažné prostriedky na svojom bežnom účte a debetný zostatok predstavoval sumu 124,90 eur, neuhradila navrhovateľovi ani poplatky súvisiace s vedením účtu vo výške 79,67 eur a na základe týchto zistení súd návrhu vyhovel v časti nároku na zaplatenie 3.269,13 eur, ktorá suma pozostávala z nezaplatenej istiny vo výške 2.116,30 eur ako zostatku nezaplatenej istiny úveru, zo sumy 975,26 eur, ktorá predstavuje úrok z úveru vypočítaný navrhovateľom ku dňu 14.10.2010, debetný zostatok na bežnom účte vo výške 124,90 eur a neuhradené poplatky vo výške 79,67, k tomu úrok vo výške 15,80 % ročne zo sumy 2.116,30 eur od 15.10.2010 a debetný úrok zo sumy 124,90 eur vo výške 25 % od 1.10.2010 ako i úrok z omeškania z celkovej dlžnej sumy 3.175,23 eur vo výške 9 % od 15.10.2010, ktoré súd považoval za dôvodný a preukázaný. Z hľadiska právneho posúdenia súd poukázal na právnu úpravu uvedenú v ust. § 39, § 54 ods. 1 Obč. zák., keď právny vzťah medzi účastníkmi posúdil ako zmluvu o spotrebiteľskom úvere v spojení s § 517 ods. 1,2 Obč. zák. a § 3 nar. vlády SR č. 586/2008 Z.z. v časti týkajúcich sa úrokov z omeškania. Súd tiež skonštatoval, že dohoda o úroku z omeškania vo výške 15 %, ako je uvedené v zmluve o spotrebiteľskom úvere (čl. VI) je v rozpore s ust. § 517 ods. 1,2 Obč. zák. a § 3 nar. vlády č. 586/2008 Z.z., ktorým sa mení a dopĺňa nar. vlády SR č. 87/1995 Z.z., z toho dôvodu úroky z omeškania presahujúce zákonnú výšku 9 % súd označil za dohodu neplatnú a v tejto časti úrok z omeškania zamietol. Súd poukázal i na to, že súd je oprávnený a povinný vzhľadom na spotrebiteľský charakter samotného záväzku preskúmať i dohodu o výške úroku z omeškania a aplikovať právnu úpravu týkajúcu sa spotrebiteľských zmlúv s príslušnými ustanoveniami Občianskeho zákonníka a predpisov s ním súvisiacich, keď normy obchodného práva, podľa ktorých bola úverová zmluva uzatvorená sú pre spotrebiteľské zmluvy použiteľné a je možné ich aplikovať, ale iba v rozsahu, v ktorom neodporujú obmedzeniam účelovo chrániacim práva spotrebiteľa, ako sú obsiahnuté v Občianskom zákonníku a vo vykonávacích predpisoch k nemu. Súd nemal žiadne pochybnosti o tom, že zmluva medzi účastníkmi je uzatvorená ako zmluva medzi podnikateľom a spotrebiteľom, ktorá má podobu štandardnej formulárovej zmluvy, kedy spotrebiteľ jej obsah nemení vzhľadom na formulárovú predtlač a spotrebiteľ buď príjme podmienky uvedené v zmluve, alebo neprijme, ale v takom prípade zmluvný vzťah nevznikne. Spotrebiteľ je za takéhoto skutkového stavu z hľadiska informovanosti a svojej vyjednávacej pozície slabšou stranou zmluvného vzťahu, preto súd nepriznal navrhovateľovi nárok na zaplatenie úroku z omeškania kapitalizovaný vo výške 745,75 eur, ktorý požadoval do 14.10.2010, v tejto časti návrh zamietol a podľa názoru súdu neuniesol navrhovateľ ani dôkazné bremeno k tejto veci, pretože z vyhodnotených dôkazov, ktoré mal súd k dispozícii nebolo možné prijať záver o pravdivosti tvrdení navrhovateľa v súvislosti s tým, že ku dňu 14.10.2010 bola odporkyňa povinná zaplatiť navrhovateľovi úrok z omeškania vo výške 745,75 eur, táto skutočnosť nevyplývala z listinných navrhovateľom predložených dôkazov. Z uvedeného dôvodu súd návrh na takýto úrok z omeškania vypočítaný sumou 745,75 eur ako nedôvodný zamietol ako i nárok na úroky z omeškania presahujúce 9 % ročne. O trovách konania súd rozhodol podľa § 142 ods. 3 O.s.p. a hoci v konaní nie v celom rozsahu úspešnému navrhovateľovi súd priznal náhradu trov konania v plnej výške a konštatoval, že jeho neúspech bol ale v nepomernej časti. Proti zamietajúcej časti rozhodnutia súdu prvého stupňa podal navrhovateľ v zákonnej lehote odvolanie a žiadal, aby odvolací súd uvedené rozhodnutie zmenil a odporkyňu zaviazal k povinnosti zaplatiť mu sumu 4.041,88 eur, úrok vo výške 15,80 % zo sumy 2.116,30 eur od 15.10.2010 do zaplatenia, debetný úrok vo výške 25 % zo sumy 124,90 eur od 1.10.2010 do zaplatenia, úrok z omeškania zo sumy 3.171,23 eur vo výške 9 % od 15.10.2010 do zaplatenia. V dôvodoch odvolania poukazoval na to, že odvolaním napáda iba tú časť rozhodnutia súdu prvého stupňa, ktorým mu nebol priznaný úrok z omeškania vo výške 745,75 eur, ktorý je agregovaným súčtom jednotlivých úrokov z omeškania z nezaplatených mesačných anuitných splátok splatných podľa čl. V úverovej zmluvy, ku ktorému jediným a relevantným dokladom je výpis z bankových kníh, z ktorých vyplýva v akej výške bol požadovaný úrok z omeškania ku konkrétnemu dátumu, kedy sa jednotlivé čiastkové úhrady započítali na splátky istiny, úrokov a úrokov z omeškania. V súvislosti s úrokovou mierou použitou pri výpočte úroku z omeškania poukázal odvolateľ na to, že úverová zmluva bola uzatvorená v režime Obchod. zákonníka a hoci sa na ňu aplikuje i právna úprava zák.č. 258/2001 Z.z. o spotrebiteľských úveroch, jedná sa o absolútny obchod podľa § 261 ods. 4 písm. d/ Obchod. zák. bez ohľadu na povahu účastníkov tohto právneho vzťahu, preto i keď zmluva je zmluvou spotrebiteľskou, nebola vyňatá z kategórie obchodno-právnych zmlúv a súd ju mal posudzovať vzhľadom na právnu úpravu uvedenú v čase uzatvorenia zmluvy, aby nedochádzalo k retroaktivite právnych noriem, ktoré sa týkajú ochrany spotrebiteľa. Odvolateľ ďalej uviedol, že znenie § 52 Obč. zák. platné do 31.12.2007 spotrebiteľské zmluvy presne vymenúvalo a zmluva o úvere medzi nimi nebola, preto právny názor, na základe ktorého súd na túto zmluvu aplikoval ustanovenia Občianskeho zákonníka nie je správny a úverová zmluva medzi spotrebiteľské bola začlenená až od 1.1.2008. Práve z uvedeného dôvodu je zrejmé, že do 31.12.2007 sa pri výpočte používala 15 %-ná ročná sadzba úroku, ktorú mal súd akceptovať a v týchto intenciách rozhodnúť. Odporkyňa sa k odvolaniu nevyjadrila. Odvolací súd vec prejednal podľa § 212 ods. 1 O.s.p., podľa ktorého je rozsahom a dôvodmi odvolania viazaný a podľa § 214 ods. 2 O.s.p. bez nariadenia pojednávania rozsudok iba vyhlásil keď zistil, že odvolanie navrhovateľa nie je dôvodné. V súvislosti s podaným opravným prostriedkom odvolací súd považuje za potrebné uviesť, že rozsah prieskumu vykonaného v rámci odvolacieho konania je zásadne daný odvolaním (§ 212 ods. 1 O.s.p.) podľa ktorého je odvolací súd viazaný návrhom odvolateľa, ktorý zahrňuje v sebe jednak kvalitatívnu ako i kvantitatívnu stránku a sám odvolateľ si spravidla určuje rozsah, v akom má byť napadnuté rozhodnutie odvolacím súdom preskúmané a dôvody z ktorých má byť preskúmané. Podľa § 219 ods. 2 O.s.p., ak sa odvolací súd v celom rozsahu stotožňuje s odôvodnením napadnutého rozhodnutia, môže sa obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. Odvolací súd poukazuje i na uznesenie Ústavného súdu SR spis. n. II ÚS 78/2005 podľa ktorého „odôvodnenie súdneho rozhodnutia v opravnom konaní nemá odpovedať na každú námietku alebo argument v opravnom prostriedku, ale iba na tie, ktoré majú rozhodujúci význam pre rozhodnutie o odvolaní, pokiaľ zostali sporné alebo sú nevyhnutné na doplnenie dôvodov prvostupňového rozhodnutia, ktoré sa preskúmava v odvolacom konaní“. Dokazovanie v rozsahu vykonanom prvostupňovým súdom odvolací súd považuje za dostatočné, v ktorom sa prvostupňový súd podrobne zaoberal všetkými účastníkmi tvrdenými skutočnosťami a vznesenými námietkami, tieto správne jednotlivo i v ich vzájomnej súvislosti vyhodnotil a právny záveru, ku ktorému dospel keď konštatoval, že nárok na úroky z omeškania požadované navrhovateľom nad sadzbu 9 % ročne je v rozpore s právnou úpravou vzťahujúcou sa na ochranu práv spotrebiteľa a nepriznanie sumy 745,75 eur ako z bankových kníh vyčísleného úroku z omeškania z dôvodu jeho nepreskúmateľnosti a neurčitosti je správny. Na zdôraznenie správnosti rozhodnutia prvostupňového súdu vo vzťahu k odvolaciemu dôvodu, na ktorý odvolateľ poukazuje v súvislosti s aplikáciou výlučne ustanovení Obchodného zákonníka v časti nárokov na úroky z omeškania v sadzbe 15 % ročne, pretože úverová zmluva bola uzatvorená účastníkmi dňa 7.3.2007 a výšku úroku z omeškania v sadzbe podľa občianskoprávnej úpravy je možné použiť až od 1.1.2008, kedy bola medzi spotrebiteľské zmluvy začlenená i úverová zmluva odvolací súd uvádza, že právnu úpravu uvedenú v Obchodnom zákonníku, i keď sa na jeho použití účastníci dohodli nie je možné výlučne v tomto prípade favorizovať a vždy je potrebné vziať do úvahy ochranu spotrebiteľa. Úrok z omeškania, ktorý požadoval navrhovateľ vypočítaný a žiadaný pevnou sumou vo výške 745,75 eur nie je dôvodný i keď má byť súčtom úrokov z omeškania z jednotlivých nezaplatených mesačných splátok, pretože bol požadovaný vo výške 15 % ročne, čo je v rozpore s aplikáciou právnych predpisov, ktoré je potrebné aplikovať vzhľadom na ochranu spotrebiteľa a na ktoré musí súd prihliadať. S odvolacím dôvodom, ktorým odvolateľ označuje postup súdu prvého stupňa v súvislosti s použitím právneho predpisu, ktorý limituje výšku úroku z omeškania za retroaktívny a v rozpore s hmotným právom sa odvolací súd nestotožňuje. Dojednanie o tom, že úroky z omeškania sa budú riadiť režimom uvedeným v ustanoveniach Obchodného zákonníka prvostupňový súd správne vyhodnotil ako neplatné, ktoré odporuje normám platného práva na ochranu spotrebiteľa, keď s použitím ust. § 54 ods. 1 Obč. zák. a § 23a ods. 1 zák. o ochrane spotrebiteľa v znení platnom od 1.7.2006 do 30.6.2007, (teda v čase, kedy bola úverová zmluva uzatvorená) bez ohľadu právnu normu, podľa ktorej bola zmluva uzatvorená išlo o zmluvu spotrebiteľskú a zmluvné podmienky sa tak nemohli odchýliť od právnej úpravy uvedenej v Občianskom zákonníku (§ 517 ods. 2) v neprospech spotrebiteľa a akékoľvek iné dojednania, teda i dojednania o tom, že sa na úroky z omeškania bude aplikovať Obchodný zákonník sú absolútne neplatné, pretože nie sú právnou úpravou, ktorá je pre spotrebiteľa priaznivejšia. Z uvedeného dôvodu úroky z omeškania mohol úverový veriteľ dohodnúť najviac do výšky ustanovenej podľa predpisov Občianskeho zákonníka, v intenciách ktorého právneho názoru postupoval i prvostupňový súd, ktorý na výšku úroku z omeškania aplikoval právnu úpravu vyplývajúcu z nar. vlády SR č. 586/2008 Z.z. Účelom zákonodarcu bolo práve limitovať výšku úroku z omeškania tak, aby nemohla presiahnuť pri určitých zmluvných vzťahoch výšku stanovenú podľa predpisov občianskeho práva a to v prípade, ak záväzok vznikol zo spotrebiteľskej zmluvy a dlžníkom je spotrebiteľ, i zmluvami spotrebiteľskými podľa právnej úpravy platného Obč. zákonníka. Vzhľadom na vyššie uvedené odvolací súd rozsudok súdu prvého stupňa podľa § 219 ods. 1,2 O.s.p. ako vecne správne potvrdil. O trovách konania rozhodol podľa § 224 ods. 1 v spojení s § 142 ods. 1 O.s.p., ale úspešnej odporkyni náhradu nepriznal, pretože jej žiadne trovy v odvolacom konaní nevznikli. Senátom odvolacieho súdu bolo toto rozhodnutie prijaté v pomere hlasov 3:0. Poučenie: Proti tomuto rozhodnutiu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2012:2310222735.1 (dáta aktuálne k 15. 11. 2026). Záväzné je znenie zverejnené súdom.




